  Туспуктэм: Григорий Фомин Наталия Сильвестрова 0+ Удмуртиын «Пельняньлэн дунневыл нуналэз – 2023» фестиваль улсын «Удмуртия – пельняньлэн дорез!» («Удмуртия –родина пельменей!») (0+) фотомарафон кутскиз. Со 20-тӥ толсурысен 11-тӥ тулыспалозь кыстӥськоз, ивортӥз Удмуртиысь тӧролэн но кивалтэтлэн пресс-службазы. Фотомарафон нырысьсэ кӧня ке люкетэн ортчоз. Вожвылъяськонэ пыриськон понна туспуктэмъёсты «ВКонтакте» мерлыко вотэсэ одӥг гинэ аккаунт пыр поттоно. Конкурс ортчытон нуналъёсы вотэсысь аккаунтты усьтэмын луыны кулэ. Котькуд люкетаз туспуктэм борды куинь хештег ватсано    Нырысетӥ люкетэз – «Ческыт ӝытъёс» («Вкусные посиделки») – 20-тӥ толсурысен 6-тӥ толшорозь ортчоз. Туспуктэмын йӧскалык сиёнэз дэмен пӧрамэз возьматыны кулэ. Одно ик хештегъёсты гожтоно: #фотомарафон #пельменьфест #этап1. Кыкетӥ люкетэз – «Кужым инты» («Место силы») – 23-тӥ толшорысен 8-ти тулыспалозь мыноз. Та люкетын Удмуртиысь тунсыко яке вунонтэм интыетӥ поръямез туспуктоно. Туспуктэм вӧзы одно ик интылэсь нимзэ но маин тунсыко но дуно луэмзэ гожтоно. #фотомарафон #пельменьфест #этап2 хештэгъёсты ватсано. Куинетӥ, берпуметӥ, люкетаз – «Мон яратӥсько Пельняньфестэз!» («Я люблю Пельменьфест!») – 11-тӥ тулыспалэ 11 часысен 16 часозь «Пельняньлэн дунневыл нуналэз» фестиваль ортчон интыын туспуктэм лэстоно. Туспуктэм вылын ачиз вожвылъяськонэ пыриськись луын кулэ. #фотомарафон #пельменьфест #этап3 хештегъёсты ватсано. Нырысетӥ но кыкетӥ люкетъёсын вормисьёсты Ижкарысь Шор карлудын фестивальлэн валтӥсь нуналаз – 11-тӥ тулыспалэ 2023-тӥ арын – данъялозы. Вань люкетъёсы пыриськисьёс фестивальлы сӥзем синпель утыны быгатозы. Вожвылъяськонлэн валатэтэныз (положениеныз) тодматскыны, марафонэ пыриськон сярысь пыр-почгес тодыны фестивальлэн порталаз но «ВКонтакте» мерлыко вотэсысь нимлыко огиназ луоз. «Пельняньлэн дунневыл нуналэз – 2023» фестиваль Удмуртиын 2023-тӥ арын 6-тӥ тулыспалысен 11-тӥ тулыспалозь мыноз. Шулдыръяськон вуоно арын укмысэтӥзэ ортчоз. Фестивальлэн валтӥсь ужрадъсыз Ижкарысь  Шор карлудын радъяськозы. Фестиваль «Асьме сямен! Удмурт сямен! Ческыт!» («По-нашему! По-удмуртски! Вкусно!») мереткыл (девиз) улсын ортчоз   Тодэ вайытом, фестиваль улсын нырысьсэ мемъёсъя «Пельмем» конкурс, кылбуръёсъя «Пельнянь чуръёс» вожвылъяськон но пельнянь кутонъя дунневыл нунал радъяськозы. Фестивальлэсь пыр-поч программазэ, мастер-классъёс но конкурсъёс сярысь озьы ик фестивальлэн порталысьтыз но «ВКонтакте» мерлыко вотэсысь нимлыко огинысьтыз тодыны луоз. Тодэ вайытом, удмурт нылпиослэн вашкала дырэ толалтэ шудонъёссы сярысь Удмурт кун университетысь Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэныз, кылосбур тодосъя кандидатэн Галина Шушаковаен вераським. Тегъёс: Пельняньлэндунневылнуналэз пельнянь фестиваль Удмуртия  